heksemælk
Heksemælk, sparsomt sekret, der kan dannes i brystkirtlerne hos spædbørn, både piger og drenge, lige efter fødslen. Sekretet har samme indhold som den råmælk, der dannes i moderens brystkirtler i slutningen af graviditeten og lige efter fødslen (kolostrum). Sekretdannelsen ledsages af godartet hævelse af brystkirtlerne, der fortager sig af sig selv.
Årsagen til fænomenet er, at hormoner (østrogen og prolaktin), der under graviditeten dannes i store mængder i moderens organisme, overføres til barnets blod.